Document ID: 32014D0931

NÕUKOGU RAKENDUSOTSUS,
16. detsember 2014,
millega pikendatakse rakendusotsuse 2012/181/EL (mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega
(2014/931/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut,
võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
võttes arvesse Euroopa Komisjoni ettepanekut
ning arvestades järgmist:
(1)
Komisjoni peasekretariaadis vastavalt 28. aprillil 2014. aastal ja 22. augustil 2014. aastal registreeritud kirjades taotles Rumeenia luba kohaldada erandit direktiivi 2006/112/EÜ artikli 287 punktist 18, et jätkata käibemaksuvabastuse kohaldamist selliste maksukohustuslaste suhtes, kelle aastakäive riigi valuutas liiduga ühinemise kuupäeval kehtinud vahetuskursi kohaselt arvutatult ei ületa 65 000 eurot (edaspidi „meede”). Nimetatud meede vabastaks kõnealused maksukohustuslased jätkuvalt teatavatest või kõikidest käibemaksuga seotud kohustustest, millele on osutatud direktiivi 2006/112/EÜ XI jaotise 2.-6. peatükis.
(2)
Kooskõlas direktiivi 2006/112/EÜ artikli 395 lõike 2 teise lõiguga teavitas komisjon teisi liikmesriike Rumeenia taotlusest 1. septembri 2014. aasta kirjaga. Komisjon teatas 3. septembri 2014. aasta kirjas Rumeeniale, et tal on taotluse hindamiseks kogu vajalik teave.
(3)
Liikmesriikidele on juba kättesaadav direktiivi 2006/112/EÜ XII jaotise kohane väikeettevõtjate erikord. Vastavalt direktiivi 2006/112/EÜ artikli 287 punktile 18 võib Rumeenia kohaldada käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 35 000 eurot.
(4)
Nõukogu rakendusotsusega 2012/181/EL (2) lubati Rumeenial kuni 31. detsembrini 2014 kohaldada erandmeetmena käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 65 000 eurot. Kuna kõnealune kõrgem ülempiir on vähendanud väiksemate ettevõtjate käibemaksukohustusi, kuid võimaldanud kõnealustel ettevõtjatel samal ajal kooskõlas direktiivi 2006/112/EÜ artikliga 290 vabalt valida tavapärase käibemaksusüsteemi, tuleks Rumeenial lubada pikendada meetme kohaldamisaega veel ühe piiratud ajavahemiku võrra.
(5)
Rumeenia esitatud teabe kohaselt avaldab meede üksnes tühist mõju lõpptarbimise etapis kogutavale käibemaksule.
(6)
Erandi kohaldamine ei mõjuta käibemaksust tulenevaid liidu omavahendeid,
ON VASTU VÕTNUD KÄESOLEVA OTSUSE:
Artikkel 1
Rakendusotsuse 2012/181/EL artikli 2 teises lõigus asendatakse sõnad „31. detsembrini 2014” sõnadega „31. detsembrini 2017”.
Artikkel 2
Käesolevat otsust kohaldatakse 1. jaanuarist 2015.
Artikkel 3
Käesolev otsus on adresseeritud Rumeeniale.
Brüssel, 16. detsember 2014

Labels: 2
4
15
18